Færri dauðir grindhvalir en ætla mátti í gærkvöldi Nú í morgun voru taldir á milli fimmtán og tuttugu grindhvalir sem lágu dauðir í fjörunni við Bug utan við Fróðá , rétt austan Ólafsvíkur auk nokkurra í fjörunni milli Rifs og Ólafsvíkur . Engu að síður eru þetta færri hvalir en búist var við að rækju á land miðað við útlitið í gærkvöldi skömmu fyrir myrkur . Einhverjum dauðu hvalanna hefur skolað á haf út í nótt . Eins og greint var frá í fréttum hér í gær var Rifshöfn full af grindhvölum undir kvöld auk þess sem nokkrir þeirra höfðu þá þegar synt upp í fjöruna og drepist milli Rifs og Ólafsvíkur . Í morgun þegar byrjaði að fjara út sáust nokkrir dauðir hvalir í grjótgarðinum í Rifshöfn . Mjög hvasst var á Snæfellsnesi í gær , úrhellisrigning og mikið brim . Þegar hvassast var fór vindur yfir 40 metra á sekúndu í hviðum . Engu að síður fóru vaskir menn þegar í gærkvöldi í fjöruna og gerðu að dauðu hvölunum og hirtu kjöt . Haldið verður áfram við þá vinnu í dag . Margir íbúar á þessu svæði eiga rætur í Færeyjum þar sem hefð er fyrir að nýta kjöt og spik af grindhval en þar í landi hefur um aldir þótt mikil búdrýgindi þegar grindhvali rekur á land . Fjölmargir ferðamenn hafa gert sér ferð vestur í Snæfellsbæ til að virða fyrir sér grindhvalinn og verkun dauða hvalsins . Eru það bæði útlendingar og Íslendingar , meðal annars þeir sem vilja ná sér í kjötbita . Rifjað hefur verið upp að síðast voru grindhvalavöður á þessum slóðum árið 1960 og síðast árið 1982 .